《泥滑滑》
清代·王润生

泥滑滑，行路难。前有网罗，后有弹丸，欲往从之摧羽翰。

尔既无黄鹄翔云之俊翮，又无白鹤乘轩之仙骨。

颉之颃之亦何苦，鹗荐秋风岂及汝。云霄虽高不如衡茅，雕笼虽华不如故巢。

倦羽氋氃屡前却，行路之难亦已觉，况听一声泥滑滑。

作者简介：字慰三，号友红，家枚从叔，廪贡生，候选训导，壬午科本省乡试堂备。著有《拙好轩诗稿》《五代史乐府》及《懒宜巢文草》、《茗余杂谈》。邑志文苑传。清道光二十九年生，光绪三十年卒。